## Zakon o Hrvatskoj izvještajnoj novinskoj agenciji "HINA".

### NN 31/1990 (28.7.1990.), Zakon o Hrvatskoj izvještajnoj novinskoj agenciji "HINA".

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o Hrvatskoj izvještajnoj novinskoj agenciji "HINA".

Proglašava se Zakon o Hrvatskoj izvještajnoj novinskoj agenciji "Hina",
koji je Sabor Republike Hrvatske donio na sjednici Vijeća općina 26. srpnja
1990. godine i na sjednici Društveno-političkog vijeća 26. srpnja 1990.
godine.

Klasa: 011-01/90-01/79

Urbroj: 71-90-1

Zagreb, 26. srpnja 1990.

Predsjednik Republike

**dr Franjo Tuđman, v r.**

---

## ZAKON

### o Hrvatskoj izvještajnoj novinskoj agenciji "HINA"

Članak 1.

Radi obavljanja novinsko-agencijskih poslova od važnosti za ostvarivanje
zadaća Republike utemeljuje se republička organizacija Hrvatska izvještajna
novinska agencija "HINA".

Članak 2.

Hrvatska izvještajna novinska agencija "HINA" ima svojstvo
pravne osobe.

Članak 3.

Na Hrvatsku izvještajnu novinsku agenciju "HINA" primjenjuju
se propisi koji vrijede za organe uprave i organizacije, ako ovim zakonom
nije drukčije određeno.

Članak 4.

Hrvatska izvještajna novinska agencija "HINA" obavIja sljedeće
poslove od važnosti za ostvarivanje zadaća Republike:

- prikuplja, obrađuje i raspačava informacije o radu republičkih organa
te drugih organa i organizacija;

- prikuplja, obrađuje i raspačava informacije o gospodarstvenim, političkim,
kulturnim, športskim i drugim događajima i pojavama u Republici, drugim
republikama i pokrajinama i inozemstvu:

- za potrebe informiranja tuzemne javnosti prikuplja, obrađuje i raspačava
informacije o životu hrvatskoga iseljeništva, a za potrebe iseljeničkih
javnih glasila o događajima i pojavama u Republici;

- prikuplja, obrađuje i raspačava informacije o člancima odnosno emisijama
tuzemnih i inozemnih javnih glasila o događajima i pojavama u Republici,
drugim republikama i pokrajinama i inozemstvu;

- surađuje s tuzemnim i inozemnim informativnim organizacijama;

- obavlja druge novinsko-agencijske poslove za potrebe republičkih organa.

Članak 5.

Hrvatska izvještajna novinska agencija "HINA" može, u okviru
svoga djelokruga, obavljati uz naknadu novinskoagencijske poslove za organe,
poduzeća, organizacije, zajednice i građane. Visina naknade za obavljanje
poslova iz stavka 1. ovoga članka utvrđuje se ugovorom između Hrvatske
izvještajne novinske agencije "HINA" i korisnika usluga.

Hrvatska izvještajna novinska agencija "HINA" samostalno raspolaže
sredstvima ostvarenima vlastitom djelatnošću iz stavka 1. ovoga članka.

Članak 6.

Hrvatska izvještajna novinska agencija "HINA" može osnivati
dopisništva izvan svoga sjedišta.

Članak 7.

U Vijeće Hrvatske izvještajne novinske agencije "HINA" (u
daljnjem tekstu: Vijeće) Sabor Republike Hrvatske imenuje deset članova
iz sastava zastupnika, razmjerno stranačkoj strukturi Sabora, a deset članova
imenuje Vlada Republike Hrvatske.

Direktor, zamjenik direktora i glavni i odgovorni urednik Hrvatske izvještajne
novinske agencije "HINA" su članovi Vijeća.

Članak 8.

Vijeće daje mišljenje o programskom usmjerenju i programu rada Hrvatske
izvještajne novinske agencije "HINA", razmatra izvješće o njezinu
radu te druga važna pitanja iz njezina djelokruga.

Članak 9.

Rad Vijeća je javan. Vijeće bira i razrješava svoga predsjednika. Mandat
predsjednika i članova Vijeća traje četiri godine.

Članak 10.

Vijeće pravovaljano odlučuje ako je sjedicama nazoćno više od polovice
članova. Odluke se donose većinom glasova.

Članak 11.

Direktora i zamjenika direktora Hrvatske izvještajne novinske agencije
"HINA" imenuje i razrješava Sabor Republike Hrvatske. Glavnog
i odgovornog urednika Hrvatske izvještajne novnske agencije "HINA"
imenuje i razrješava Vlada Republike Hrvatske.

Članak 12.

Vlada Repubiike Hrvatske imenovat će diektora i zamjenika direktora
Hrvatske izvještajne novinske agencije "HINA" koji će privremeno,
do imenovanja direktora i zamjenika direktora po postupku utvrđenome ovim
zakonom, obavljati te zadaće.

Članak 13.

Ovaj zakon stupa na snagu danom objavljivanja u "Narodnim novinama".

Klasa: 612-10/90-02/08

Zagreb, 26. srpnja 1990.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Potpredsjednik Društveno-političkog vijeća

**dr Nikola Jakšić, v. r.**

Predsjednik Sabora

**dr Žarko Domljan, v. r.**

Zakon, NN 31/1990-614
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)